Åge Starheim (Fremskrittspartiet), 2009-06-16:
Stortingsmeldinga vi skal behandle i dag, handlar om statsforvaltninga, dvs. Regjeringa sitt administrative apparat. Statsforvaltninga skal sjå til at politiske avgjerder vert sette ut i livet, lojalt og effektivt. Statsforvaltninga førebur saker for dei politiske styresmaktene, men tek òg sjølv avgjerder om folks rettar og plikter. Dette gjer forvaltninga til ein sentral del av det demokratiske og politiske systemet. Meldinga legg til grunn at det no trengst ein forvaltningspolitikk som styrkjer dei demokratiske verdiane og strekar under politisk styring av ressursane og institusjonane til fellesskapet. Forvaltningspolitikk dreier seg ofte om å vege ulike omsyn opp mot kvarandre. Framstegspartiet meiner at hovudutfordringa er at den statlege verksemda ikkje er godt nok organisert i forhold til den største delen av offentleg sektor, som er kommunesektoren, og vi viser i denne samanheng til KS sine høyringsinnspel. Vi vil likevel framheve at vi her i landet har eit høgt nivå på velferdstenestene i forhold til mange andre land, og at det er brei politisk semje om at det offentlege skal sikre alle god tilgang på viktige velferdstenester. Men Framstegspartiet registrerer at noverande regjering er lite villig til å late private og frivillige organisasjonar supplere dei offentlege tenestene og oppgåvene. Framstegspartiet meiner politikarane har eit stort ansvar for å fornye, og har fire hovudmål med moderniseringsarbeidet: ein enklare kvardag, betre service og valfridom for innbyggjarane mindre administrasjon, som gjev fleire og betre tenester sikre offentleg sektor som spennande og kompetent arbeidsplass sikre langsiktig velferd i heile landet Framstegspartiet ønskjer å fristille fleire statlege forvaltningsorgan og sikre marknadseksponering. Vi vil i den samanheng vise til ein rapport frå BI frå 2008, der dei har undersøkt erfaringar frå selskap som Statkraft, Statnett, Posten, Telenor, jernbaneselskapa, Avinor, Mesta og Entra Eiendom. BI konkluderer klart med at ein endra struktur og ei endra styringsform har gjeve eit kvalitetslyft hos desse store aktørane. Vi vil påpeike at omgjeringa av forvaltningsorgan til sjølvstendige juridiske verksemder har hatt ei rekkje positive effektar. Dei aller fleste av desse føretaka produserer no fleire og betre tenester til ein lågare kostnad enn før. Kommunesektoren vert etter vårt syn i altfor stor grad styrt av statlege reguleringar. Framstegspartiet vektlegg det lokale sjølvstyret og meiner det er viktig med ein politikk som tilrettelegg og stimulerer det lokale næringslivet. Det vil vere det beste for den samla verdiskapinga i landet. Framstegspartiet meiner at langt fleire oppgåver bør løysast lokalt framfor av ein fylkeskommune eller av staten. I tidlegare sak om regionreforma hadde vi fleire framlegg om å overføre makt og mynde frå sentralt hald til kommunane ved lokalpolitikarane, noko regjeringspartia røysta imot. Framstegspartiet meiner at regionreforma er mislykka. Framstegspartiet vil nedleggje fylkeskommunen og meiner at i eit lite land som Noreg er det tilstrekkeleg med to forvaltningsnivå, nemleg stat og kommune. To forvaltningsnivå vil styrkje lokaldemokratiet og gje eit betre tenestetilbod. Framstegspartiet meiner at dagens organisering av helsetenestene er altfor byråkratisk. Dei regionale helseføretaka er eit fordyrande og unødvendig mellomledd. Vi har difor eit framlegg om å avvikle helseføretaka og erstatte desse med eit statleg sjukehusdirektorat, som m.a. bør ha koordineringsansvaret og tilretteleggingsfunksjonar. Dette vil etter vårt syn føre til auka samhandling mellom ulike helse- og omsorgstenester i heile landet. Eg vil til slutt ta opp både dei framlegga Framstegspartiet er åleine om, og dei vi står saman med andre om.